कैरेबियाई पिचों पर बल्लेबाजी कठिन : द्रविड़  
द्रविड़ ने कहा है कि कैरेबियाई पिचों पर बल्लेबाजी करना बेहद कठिन काम है और यही कारण है कि युवा बल्लेबाजों को पांव जमाने में काफी दिक्कत होती है।
भारतीय क्रिकेट टीम के अनुभवी बल्लेबाज राहुल द्रविड़ ने कहा है कि कैरेबियाई पिचों पर बल्लेबाजी करना बेहद कठिन काम है और यही कारण है कि युवा बल्लेबाजों को पांव जमाने में काफी दिक्कत होती है।  विंडसर पार्क मैदान पर वेस्टइंडीज के साथ खेले जाने वाले तीसरे टेस्ट मैच से पहले द्रविड़ ने कहा, "यहां की विकेट बल्लेबाजों के लिए कठिन है। युवा खिलाड़ियों को यहां की पिचों पर नई गेंद से खेलने में वाकई दिक्कत होती है।"  "मैंने चार बार वेस्टइंडीज दौरा किया है। मैं दावे के साथ कह सकता हूं कि मैंने जितनी विकेटों पर खेला है, कैरेबियाई पिचें दुनिया की सबसे कठिन पिचों में से एक हैं।"  भारत ने तीन मैचों की टेस्ट श्रृंखला में 1-0 की बढ़त बना रखी है। इस श्रृंखला में भारतीय टीम चार पारियों में एक बार भी 300 से अधिक रन नहीं बना सकी है। द्रविड़ ने चार पारियों में सर्वाधिक 212 रन बनाए हैं। इसमें एक शतक शामिल है।  द्रविड़ ने कहा,  "इस दौरे से युवाओं को काफी कुछ सीखने का मौका मिलेगा। इससे युवाओं का आत्मविश्वास बढ़ेगा। मैंने युवाओं से यही कहा कि ऐसी पिच पर उन्हें शायद ही कहीं और खेलने का मौका मिले।"  भारत के युवा खिलाड़ियों के लिए यह दौरा अच्छा नहीं रहा है। विराट कोहली, मुरली विजय और अभिनव मुकुंद जैसे युवा खिलाड़ियों ने घरेलू क्रिकेट में अच्छा खेलने के बावजूद कैरेबियाई पिचों पर नाकामी हासिल की है।